**БАНОВИЋ СТРАХИЊА**

**Прочитајте песму Бановић Страхиња на стр.**

|  |  |
| --- | --- |
|  | * Eпска поезија je била намењена колективу и изражавала је дух колектива. Изводила се најчешће уз гусле и била је намењена мањој или већоj групи слушалаца. Од лирске песме се разликује, пре свега, што приказује догађаје а не осећања и што је одликује већа наративност (приповедање). Говори најчешће о појединим јунацима и мегданима, због чега их је Вук Стефановић Караџић назвао **мушким песмама**, док је лирске песме које говоре о осећањима називао женским. Поред тога, разликују се и по дужини – епске песме су, по правилу, много дуже. Ту неопходну дужину аутори су остваривали, како се то иначе у епици ради, бројним **понављањима**, **ретардацијама**, **епизодама** . |
|  | * Песму Бановић Страхиња је ј Вук записао у Крагујевцу 1822. године, од Старца Милије. Треба напоменути да од свих варијанти песме о Бановић Страхињи, само у овој варијанти Старца Милије Бановић Страхиња поклања својој љуби живот. Такав витешки поступак једног пограничног бана деловао је потпуно невероватно и самом Гетеу, који је ову песму добио у преводу Герхарда Геземана, те се морао консултовати са својим пријатељима да ли је такав крај могућ и веродостојан.   Већ уводни стихови говоре о изузетности Бановић Страхиње – „Нетко бјеше Страхинићу бане!“ Сличан поступак имамо и на самом крају песме, у ком се истиче да је мало таквих јунака какав је Бановић Страхиња. Овај поступак не само да затвара „песму прстен“, већ нам вишеструко сугерише изузетност и посебност епског јунака о коме је реч, да би онда таквом јунаку певач омогућио да прекорачи границе епског обрасца и уради оно што ниједан јунак до тада није урадио – да опрости својој жени. Бановић Страхиња веома поштује свог таста, Југ-Богдана, али и он ужива велико поштовање своје тазбине, зато и полази у Крушевац остављајући свој дом и љубу незаштићене. О томе каква и колика је љубав и поштовање међу Југовићима и Бановић Страхињом говоре стихови који описују банов боравак у Крушевцу – чињеница да он седи Југ-Богдану са десне стране, што је била велика почаст, да га дворе шурњаје, да су пред њега изнете бројне ђаконије, да дуго остаје у тазбини.    Радња ове песме дешава се у само предвечерје Косовске битке, када се турска војска већ распоређује по Србији и када се догађа оно што претходи ратовима и окупацијама – изненадни појединачни напади, праћени отмицама жена. Драматичан заплет уводи се писмом које бан добија од своје мајке. У том писму, стилски врло убедљиво, мајка обавештава сина о свему што се његовим дворима и његовој породици догодило од његовог одласка, о постојању извесног Влах- Алије, који му је дворе похарао и љубу одвео. Обавештавајући га о свему, мајка не пропушта да га и прекори за његову несмотреност – „Стару твоју мајку ојадио, / Са коњем јој кости изломио, / Вјерну твоју љубу заробио, / Одвео је у поље Косово – Љуби твоју љубу под чадором, / А ја, сине, кукам на гаришту, / А ти вино пијеш у Крушевцу!“ Ово је један од бројних примера стихова велике уметничке успелости у песми о Бановић Страхињи.  С обзиром на велике почасти са којима је дочекан Бановић Страхиња, очекивало би се да му Југ-Богдан понуди помоћ у намери да поврати своју отету љубу. Међутим, Страхиња ће доживети велико изненађење – Југ-Богдан неће пристати да му пошаље своје синове као подршку, чак и кад му бан то отворено затражи. За Југ-Бодана Страхињина љуба као ћерка више не постоји, пошто је провела ноћ са Турчином, Влах-Алијом. Он чак Страхињи предлаже да му нађе бољу љубу. Југовићи, као велики јунаци наше епске поезије, у овој песми у сенци су свог оца и приказани су као јунаци којима недостаје одлучности и храбрости да поступају онако како треба, чак и када то подразумева опасност по сопствени живот. Бановић Страхиња, иако му се Југ-Богдан подсмева да нема памети, чим му тражи синове да их води на Косово где су Турци, ипак, описујући свој план како да дођу прерушени до шатора Влах-Алије, показује велику одлучност, али не и брзоплетост, већ промишљеност и храброст, јер ће на крају поћи сам на Косово.  На свом путу ка Косову, Бановић Страхиња ће срести старог дервиша, који ће га препознати и за ког ће се испоставити да је био Страхињин заробљеник, ког је Страхиња на вересију пустио. Наиме, из приче о старом дервишу сазнајемо о племенитости и човекољубљу Бановић Страхиње. Не само што је старог дервиша пустио да оде по откуп, који овај никад није донео, него се он према дервишу људски понашао, па га је за ропства пуштао и напоље и вином га напоио. Међутим, стари дервиш је ту и да својим речима још једном докаже Страхињину изузетност и увери нас да ће Бановић успети у свом науму – „Страхин-бане, ти соколе српски! / Твоме ђогу и твоме јунаштву / Свуд су броди, ђегођ пођеш води.“ Сем овога, између Бановић Страхиње и старог дервиша постоји и доза сличности – наиме, обојица су доживели да, док су били одсутни, да им двори буду похарани.  О Влах-Алији као јунаку сазнајемо већ на почетку песме, у мајчином писму Бановић Страхињи. Влах-Алија је одметник од турске војске, не слуша ни цара, ни везире, самовољни јунак који доноси невољу. Ипак, Влах-Алија није супарник за потцењивање, због тога ће мегдан између њега и Бановић Страхиње имати све елементе правог епског мегдана – прво борба копљима, затим борба буздованима, па борба сабљама и, најзад, јуначка борба прса у прса („Удари се јунак на јунака“). Народни певач их назива двема алама, што говори о њиховој снази и суровости и озбиљности њихове борбе. У наизглед безизлазној ситуацији, када јунаци једнаке снаге не могу надвладати један другога, Влах-Алија ће помоћ потражити од Страхињине љубе. Обећавајући јој љубав и поштовање које код Страхиње више неће моћи да има, он ће јој тражити да узме одломљени комад сабље и зарије га у свог мужа. Бановић Страхиња ће и тада урадити нешто изузетно и неочекивано за епског јунака патријархалних времена – понудиће јој да бира оног који је њој драг. Бановић Страхиња ће, како то доликује правом јунаку, из обрачуна са Влах-Алијом, из ситуације у којој му о глави ради његова жена, изаћи као победник. Наиме, Страхињина жена ће из страха, знајући каква је казна чека због „неверства“- ослепиће је ће, помоћи Влах –Алији и ранити свог мужа. Након што га је ранила,њу ће појурити верни Страхињин хрт Караман. Гледајући како је вија по Голеч планини, Страхињи ће доћи „друга снаг“а. И народни певач даље не објашњава. Претпостављамо, од жалости што гледа шта се с његовом женом збива.  Са Косова, Страхиња ће са љубом поћи право у Крушевац. На тај начин Бановић Страхиња ће песму готово затворити у круг. Пошто су му одбили помоћ, Страхиња сада одлази да им покаже да је и без њихове помоћи успео да заштити и врати своју жену. Југ-Богдан, у закаснелој реакцији на догађаје, синовима наређује да убију своју сестру која је провела неколико ноћи са Турчином, али баш ту ситуацију ће искористити Бановић Страхиња да их постиди, питајући их, иронично, што нису са њим пошли на Косово, кад су већ толики јунаци да убијају жену, и то своју сестру. Нема једног, коначног и недвосмисленог одговора на питање зашто је Страхиња својој љуби поклонио живот.    Изузетност Страхињина гради се од почетка песме, најавом коју излаже народни певач, епизодама које су изабране да буду приказане, његовим реакцијама, да би кулминирале одлуком која је изненадила све, па чак и писце потоњих векова (какав је био Гете). Управо због тога што је поступио сурпотно оном што је једном таквом јунаку било могуће, Страхиња је постао један од највећих, најплеменитијих и најбоље изграђених ликова наше народне књижевности. |
|  | Цитат из текста Петра Џаџића „Учини каоСтрахињић*“*:  „ Учинити као Страхињић – то значи имати алиби за неуобичајеност поступка. То значи не страховати да те епски менталитет може прогласити кукавицом, несојем, кршиоцем норми понашања. (...) Страхиња ће показати да човек може отрпети бруку и муку. Он ће, супротно Југовићима који сматрају да је жена која заноћи с Турчином мртав човек, подарити живот љуби. Милија нуди хумано решење мимо обичаја и мимо наших нарави.“ |

**ПРЕПИШИТЕ У СВЕСКЕ**

|  |
| --- |
| **ЕПСКА ПЕСМА**  **„Бановић Страхиња“**  **Одлике епске поезије: о јунацима, наративност, дужа форма, ретардације, епизоде, извођење уз гусле**  **Бановић Страхиња:**  **одлазак у Крушевац отимање и одвођење љубе**  **Бановић и Југовићи нема саучесништва и помоћи**  **епизода са старим дервишом доброта и племенитост Страхињина**  **заједничке особине и једном и другим су двори похарани**  **снага Бановић Страхиња = Влах-Алија**  **разликују се у односу према љуби**  **Бановић Страхиња човек који прашта** |

**ДОМАЋИ ЗАДАТАК**

**ОДГОВОРИТЕ НА ПИТАЊА:**

* *Образложи на који је начин, већ у уводним стиховима, истакнута посебност лика Бановић Страхиње*.
* *Како је Страхиња дочекан у Крушевцу?*
* *На који начин је у песму удеведен драматичан заплет?*
* *Шта сазнајемо из мајчиног писма?*
* *Како се понашају Југ-Богдан и Југовић према Бановић Страхињи када им затражи помоћ да би вратио жену'*
* *Објасни зашто Југ-Богдан одлучује да му не пружи помоћ.*
* *Која места у Страхињином обраћању тасту га приказују као промишљеног и храброг јунака?*
* *Образложи какву улогу има епизода са старим дервишем. На који начин присећања дервиша потврђују изузетност Страхињиног лика?*
* *Упоредите однос Бановић Страхиње и Влах-Алије према љуби.*
* *Пронађите она места у Страхињином обраћању љуби која га приказују као правог витеза и еманципованог човека.*
* *Зашто је Страхињина жена помогла Вках-Алији, а не њему?*
* *На који начин се Страхиња супротставио Југ-Богдану и истовремено постидео Југовиће­*

*\* Анализирај разлоге због којих се Бановић Страхиња одлучио да својој љуби поклони живот.*

*\* Објасни на који начин је Страхињино одступање од епског обрасца створило једног од највећих јунака наше народне епике.*